送倪巨濟將仕
作者：韓駒
朝代：宋

paragraphs: 汴流六月翻黄沙，小舟兀浪如乘槎。
赤日下照烘朝霞，腹鳴肩舉氣喘呀。
亂眠僕夫股相加，柁樓晨飯羮黄茄。
時時矯首望土岸，木末殷轉江州車。
渴逢石泉不得汲，椎鼓催發無停檛。
問君何爲趣還家，答云五載居京華。
夜窗讀書眼生花，每食不飽潛咨嗟。
母髪半白弟髻丫，有妹久闕躬絲麻。
寄書細字如昏鴉，問胡眷戀歸期賒。
來時書笈手自拏，今歸上堂兩脚靴。
壽觴要及開霜瓜，子志如此良可嘉。
勸子博學如横罝，麋麟兔鹿盡所遮。
或典而法浮而葩，要歸於正謹去邪。
行如種植慎萌芽，念當務實勿求誇。
我行買犢耕三巴，佇子佳譽來天涯。